Kenneth Fredslund Petersen (DD), 2026-02-19:
Tak for det.
Det er faktisk lige netop på grund af den pointe, som ordføreren nævner.
Jeg er selv blevet præsenteret for et par parkeringsafgifter, og den ene mindede mest af alt om et bedrag, men det viste mig bare, at du skal have ressourcerne til at gå op imod dem.
Det er en anden ting, jeg godt kunne tænke mig der skulle forhandles om.
Man kan ikke komme i kontakt med dem.
De skal tvinges til at levere et telefonnummer, hvor der ikke er 2 timers kø, så man reelt set kan komme i kontakt med dem.
De gør alt, hvad de kan, for at chikanere og udtrætte borgere.
Jeg er ret sikker på, at jeg i det ene tilfælde kunne have anmeldt dem for forsøg på bedrageri.
Det var så langt ude, og det var først, da jeg kom til inkassoafdelingen, at jeg kunne få fat i dem.
Så fik de et problem, og så faldt det hele pludselig til jorden.
Jeg mener, at det skal skrives ind i loven, at når de frafalder eller taber en sag, så skal de kompensere bilisten.
Tak, formand.
Parkeringsselskaber er et højaktuelt emne.
Jeg havde fornøjelsen af at følge lidt med i udsendelsen med transportministerens deltagelse i går, og jeg tror faktisk ikke, der er nogen af de tilstedeværende ordførere, der ikke er klar over, at vi har en udfordring her.
Igennem rigtig mange år har der været en stor udfordring, som er bekymrende og stigende i forhold til parkeringsselskabernes ageren.
Jeg vil godt lige ved samme lejlighed nævne, at det her til dels også drejer sig om pladsejerne af de her områder, som jo indtil videre i min optik er gået fuldstændig under radaren, og jeg tænker, at dem skal vi nok ikke helt glemme i debatten.
Mit ønske er, at vi kan finde en eller anden måde at håndtere det her på, og at ministeren indkalder til nogle møder, så vi kan få talt det igennem og få rettet op på lovgivningen.
Ministeren havde rigtig mange gode input i går i forhold til DMR-registrering osv., men jeg synes, der manglede noget.
Jeg har et par forældre, der begge to er 79 år gamle, og alene skiltningen af de her p-pladser er blevet en jungle.
Så bruger man millioner af kroner på at skifte skilte ud for igen at snyde folk.
Altså, det er efterhånden en kæmpe opgave at skulle kunne læse de skilte og forstå dem, især hvis man skal gøre det inden for 3 minutter.
Så jeg mener, der er et behov for at få lavet nogle nye regler, nogle regler, der giver en almindelig dansk billigst, uanset alder, tid til at indgå den her aftale, altså om man ønsker at indgå aftalen med p-selskabet, så man har en reel chance for at køre ind og finde en p-plads, finde et skilt, forstå det, gennemlæse det og acceptere det eller sige, at det vil man ikke.
Det er det ene problem.
Det andet problem er måden, man administrerer den nuværende lovgivning på.
Jeg har masser af eksempler på det.
Det kan være en bilist, der parkerer op ad en væg i en optegnet bås, hvor bilen tilfældigvis lige rører stregen op ad væggen, og så får man en p-afgift, fordi man holder på en streg op ad en væg.
Det er jo uordentligt på et højt niveau.
Jeg er enig i ministerens beskrivelse af de metoder, der bliver brugt.
Det her er så grimt, og det skal vi have stoppet.
Og der vil jeg rigtig gerne opfordre ordførerne til, at vi nu finder en eller anden form for fælles fodslag, så vi kan få stoppet den her wild west-jagt på bilister.
Tak for ordet.